**Freema Agyeman** (oikealta nimeltään **Frema Agyeman**, s. 20. maaliskuuta 1979 Lontoo, Yhdistynyt kuningaskunta) on englantilainen näyttelijä. Agyeman tunnetaan erityisesti roolistaan *Doctor Who* -televisiosarjassa, jossa hän näytteli Tohtorin kumppania Martha Jonesia vuosina 2006–2008. Agyeman esitti Jonesia myös *Doctor Whon* spin-off-sarjassa *Torchwood*. Sarjassa *Kova laki: Lontoo* (engl. *Law & Order: UK*) hän näytteli asianajaja Alesha Phillipsiä.

Agyemanin oikea etunimi on Frema, mutta hän käyttää taiteilijanimeä Freema, sillä ennen sen käyttöön siirtymistä muilla oli vaikeuksia lausua hänen oikeaa etunimeään ja sukunimeen yhdistettynä ongelmia ilmeni liikaa. Agyemanin äiti on iranilainen ja isä ghanalainen. He erosivat hänen nuoruudessaan. Agyemanilla on veli nimeltä Dominic ja vanhempi sisar nimeltä Leila. Leilalla on lakitutkinto, ja hän antoi sisarelleen apua ja taustatietoja, kun tämä valmistautui asianajaja Phillipsin rooliin televisiosarjassa *Kova laki: Lontoo*.

Agyemanin ura televisionäyttelijänä alkoi saippuasarjassa *Crossroads* vuonna 2003. Siinä hän esitti kokkiharjoittelija Lola Wisea, jolla oli miestennielijän elkeet. Sarjan tekeminen kuitenkin päättyi vain joitakin kuukausia sen jälkeen, kun Agyeman oli liittynyt sen näyttelijäkaartiin. Kun Britannian saippuasarjapalkinnot jaettiin 2003, Agyeman oli roolinsa lyhytaikaisuudesta huolimatta ehdolla kategorioissa "paras tulokas" ja "seksikkäin nainen".

*Crossroadsin* päättymisen jälkeen Agyeman esiintyi mainoksissa ja pienissä rooleissa televisiossa, kuten esimerkiksi *Kymppikerhossa* ja sarjojen *Sairaalaelämää* ja *Holby Cityn sairaala* crossover-jaksossa. Uuden *Doctor Whon* toisen kauden lopussa Agyeman näytteli Torchwood-instituutin työntekijää Adeola Oshodia. Roolisuoritus teki tuottajiin vaikutuksen, ja hän sai lopulta koe-esiintymisen kautta roolin Tohtorin kumppanina, Martha Jonesina, kun Billie Piper lähti sarjasta. Agyemanin saadessa kutsun koe-esiintymiseen hänen annettiin ymmärtää olevansa ehdolla spin-off-sarja *Torchwoodin* näyttelijäksi.

Martha Jones osoittautui suosituksi hahmoksi *Doctor Whon* kolmannella tuotantokaudella. Sarjassa Jonesin ja aiemmin nähdyn Adeola Oshodin yhdennäköisyys selitettiin sillä, että he olivat serkuksia. Kolmannen kauden jälkeen Agyeman esitti Martha Jonesia kolmessa *Torchwoodin* jaksossa ja viidessä *Doctor Whon* neljännen kauden jaksossa.

*Sinkkuelämää*-sarjan esiosassa *Carrien päiväkirjat* Agyeman näytteli Larissaa 2013–2014. Hänen roolihahmonsa antaa opastusta nuorelle Carrielle tämän tullessa New Yorkiin.

Agyeman esitti Amanita "Neets" Caplania Netflixin scifisarjassa *Sense8*.

Lähteet
-------

1. 1 2  Hugo, Simon: Freema Agyeman interview (Martha Jones) (ote virallisen Torchwood-lehden numerosta 5) *UKTV.co.uk*. UKTV Interactive Limited. Viitattu 10.7.2012. (englanniksi)
2. 1 2  Freema Agyeman *Rottentomatoes.com*. Flixster, Inc. Viitattu 10.7.2012. (englanniksi)
3. 1 2 3  Philby, Charlotte: My secret life: Freema Agyeman, actress, 29 *Independent.co.uk*.  14.2.2009. Viitattu 10.7.2012. (englanniksi)
4. 1 2 3 4 5  Rising Stars: Freema Agyeman *ATVtoday.co.uk*.  12.12.2008. ATV Network Limited.  Arkistoitu 9.4.2015. Viitattu 10.7.2012. (englanniksi)
5. 1 2  Kova laki: Lontoo – uusia jaksoja (kuvateksti) *Yle.fi*.  1.12.2011. Yle. Viitattu 10.7.2012.
6. 1 2 3  Magrath, Andrea: From the Doctor to designer: Freema Agyeman lands coveted role in Sex and the City prequel *Dailymail.co.uk*.  6.3.2012. Associated Newspapers Ltd. Viitattu 10.7.2012. (englanniksi)
7. ↑  Kova laki: Lontoo – kaksi kautta TV2:ssa *Yle.fi*.  16.04.2012. Yle. Viitattu 10.7.2012.
8. 1 2 3 4  Wise, Jon: Dr Who stunner Freema Agyeman tells of rise from dying Crossroads to ITV's new hit crime show *People.co.uk*.  1.3.2009. MGN Ltd. People. Viitattu 10.7.2012. (englanniksi)
9. ↑  The British Soap Awards 2003 *Celebritiesworldwide.com*.  10.5.2003. The UPFRONT Group Ltd. Viitattu 10.7.2012. (englanniksi)
10. ↑  {Elaine Atwell: Freema Agyeman talks Nomanita and working with the Wachowskis on "Sense8" *AfterEllen*.  20.8.2015. afterellen.com. Viitattu 2.6.2017. (englanniksi)


|  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* ISNI
* VIAF
* WorldCat

 |
|  |
| Kansalliset | 
* Norja
* Espanja
* Ranska
* BnF data
* Saksa
* Yhdysvallat
* Australia
* Alankomaat

 |
|  |
| Henkilöt | 
* Trove

 |
|  |
| Muut | 
* IdRef

 |

 |